Wegholseges vir 4 SA breiers in Europese toetseKobus Potgieter – een van vier. (Foto: DRV) Vier Europese nasionale spanne wat deur afrigters uit Suid-Afrika gebrei word, het Saterdag wegholseges in toetse behaal. Boaan die lys is Kobus Potgieter, die hoofafrigter van Duitsland, wat die Brasiliaanse toerspan in Leipzig met 45-12 (rustyd 26-0) verslaan het. In die reeks om die Rugby Europatrofee het die Kapenaar Gareth Gilbert se Nederlanders in Orhei, Moldawië, ʼn wegholoorwinning van 59-7 oor die tuisspan behaal (rustyd 26-7). Gilbert het in sy speeldae Botswana en die gekombineerde Pan-Afrikaanse span, die Afrika-Luiperds, verteenwoordig, en Botswana se nasionale span later afgerig. By Netanya se Wingate-instituut suid van Tel Aviv, Israel, het Kevin Musikanth, onder wie se afrigting die Ikeys die Varsitybeker gewen het, se Israeli-span met 44-8 teen Bosnië en Herzegovina in Afdeling 1 Suid van die Europese reekse gewen (rustyd 32-8). Ciprus, wat deur Andrew Binikos afgerig word, het in Pathos, Ciprus, in Afdeling 2 Suid met 42-5 teen Oostenryk gewen (rustyd 21-0). Binikos, die hoof van die Sharks se Suidelike akademie op Port Shepstone, het Curriebekerrugby vir die KwaZulu-Natallers gespeel, en toetsrugby vir Ciprus. In die enigste ander toets Saterdag in die Europese reekse het Luxemburg tuis met 64-0 teen Estland in Afdeing 2 Noord gewen (rustyd 38-0).